മുല്ലപ്പെരിയാറില് ഇപ്പോള് പ്രശ്നങ്ങളില്ല സാമൂഹികമാധ്യമങ്ങളിലൂടെ ഭീതിപടര്ത്തിയാല് നടപടി: മുഖ്യമന്ത്രി തിരുവനന്തപുരം: മുല്ലപ്പെരിയാര് അണക്കെട്ടില് ഇപ്പോള് ഒരു ഭീഷണിയുമില്ലെന്ന് മുഖ്യമന്ത്രി പിണറായി വിജയന് നിയമസഭയില് വ്യക്തമാക്കി. ഇപ്പോള് ചിലര് സാമൂഹികമാധ്യമങ്ങള് വഴി അനാവശ്യ ഭീതിപടര്ത്തുകയാണ്. ഇതിനെ നിയമപരമായി നേരിടുമെന്നും മുഖ്യമന്ത്രി മുന്നറിയിപ്പ് നല്കി. എം.എം. മണിയുടെ ശ്രദ്ധക്ഷണിക്കലിന് മറുപടി പറയുമ്ബോഴാണ് മുഖ്യമന്ത്രി ഇക്കാര്യം വിശദീകരിച്ചത്. മുല്ലപ്പെരിയാറില് നേരത്തെതന്നെ സംസ്ഥാനത്തിന് ഒരു നിലപാടുണ്ട്. പുതിയ ഡാം വേണമെന്ന ആ നിലപാടിനോട് നിര്ഭാഗ്യവശാല് കേന്ദ്രം ഉള്പ്പെടെ ചിലര് യോജിക്കുന്നില്ല. നമ്മള് പുതിയ ഡാമിനുള്ള പ്രവര്ത്തനങ്ങളുമായി മുന്നോട്ടുപോകുക തന്നെയാണ്. മുഖ്യമന്ത്രി പറഞ്ഞു. നേരത്തെ അടിയന്തിരപ്രമേയത്തിന് അവതരണാനുമതി നിഷേധിച്ചതിനെത്തുടര്ന്ന് ഇറങ്ങിപ്പോകുന്നതിന് മുന്നോടിയായി നടത്തിയ പ്രസംഗത്തില് പ്രതിപക്ഷനേതാവ് വി.ഡി. സതീശന് ഈ വിഷയം ഉന്നയിച്ചിരുന്നു. മുല്ലപ്പെരിയാറുമായി ബന്ധപ്പെട്ട് വ്യാപകമായ പ്രചരണങ്ങള് സാമൂഹികമാധ്യമങ്ങള് വഴി നടക്കുകയാണെന്ന് അദ്ദേഹം ചൂണ്ടിക്കാട്ടി. ഡാം പൊട്ടാന് പോകുന്നുവെന്നും ലക്ഷങ്ങളുടെ ജീവന് ഭീഷണിയാണെന്നുമുള്ള പ്രചാരണമാണ് നടക്കുന്നത്.